**GHID FISCAL ȘI CONTABIL PRIVIND**

**SPONSORIZAREA CU 20% DIN IMPOZITUL PE PROFIT**

Companiile (contribuabili persoane juridice plătitoare de impozit pe profit) au posibilitatea de a direcționa/acorda **fără costuri suplimentare** fonduri/bunuri/servicii prin acțiuni de sponsorizare, acte de mecenat, precum și pentru burse private. Apelând la o facilitate fiscală prevăzută la [art. 21 (4) lit. p) din Codul Fiscal](http://static.anaf.ro/static/10/Anaf/Legislatie_R/Cod_fiscal_norme_2014.htm), fondurile/bunurile direcționate/acordate **nu reprezintă o cheltuială suplimentară** pentru companie. Cheltuielile de sponsorizare și/sau actele de mecenat, precum și pentru acordarea de burse private (fonduri financiare, bunuri sau servicii) **se scad din impozitul pe profit datorat și achitat la stat**. Cu alte cuvinte, fondurile suportate pentru astfel de acțiuni diminuează ulterior și direct sumele ce trebuie achitate statului în contul impozitul pe profit.

**Condițiile cumulative** pentru a accesa această facilitate fiscală sunt:

* compania trebuie să fie plătitoare de impozit pe profit;
* acțiunile trebuie justificate prin contracte încheiate potrivit prevederilor legale;
* fondurile direcționate trebuie să fie sub cea mai mică dintre limitele precizate mai jos:
* 3‰ din cifra de afaceri;
* 20% din impozitul pe profit datorat.

**EXEMPLU DE CALCUL – determinarea facilitații fiscale maxime:**

Cifră de afaceri (total venituri) = 200.000 lei

Cheltuieli totale = 160.000 lei, din care 600 lei cheltuieli de sponsorizare/mecenat/burse

Profitul brut impozabil = 200.000 – 160.000 + 600 = 40.600 lei

Impozit pe profit = 40.600 lei x 16% = 6.496 lei

**Limite maxime** ale facilitații fiscale:

3‰ din cifra de afaceri = 600 lei

20% din impozitul pe profit datorat = 1.299,2 lei

**Regimul fiscal comparat:**

1. Compania acorda o sponsorizare de 600 lei

Cheltuieli de sponsorizare (600 lei) se scad din impozitul pe profit datorat (6.496 lei), rezultând un impozit pe profit de achitat de 5.896 lei. Efortul financiar total este de 6.496 lei = 600 lei + 5.896 lei

1. Compania NU acorda o sponsorizare de 600 lei

Cheltuieli totale sunt de 159.400 lei, profitul brut impozabil este 40.600 lei = 200.000 – 159.400, astfel rezulta un impozit pe profit de achitat de 6.496 lei = 40.600 lei x 16%. Efortul financiar total este de 6.496 lei.

Concluzie: Impactul asupra cheltuielilor totale (fiscale și de exploatare) este nul.

**Regimul contabil:**

I. Acțiuni de sponsorizare/mecenat cu mijloace financiare (bani)

- Acordarea de numerar: 6582 Donații și subvenții acordate = 5311

- Virament bancar: 6582 Donații și subvenții acordate = 5121

II. Acțiuni de sponsorizare/mecenat sub forma livrărilor de bunuri

* mijloace fixe - descărcarea de gestiune pe baza avizului de expediție

% = 21xx valoarea de intrare

28xx amortizarea cumulată

6582 valoarea rămasă neamortizată

* bunurile materiale de natura stocurilor - descărcarea de gestiune pe baza avizului de expediție

6582 = 30xx materii prime, 345x produse finite, 371x mărfuri la costul de achiziție al stocurilor

* stornarea adaosului comercial și TVA-ului, dacă bunurile de natura stocurilor sunt mărfuri care sunt evidențiate la prețul cu amănuntul

371x = % – în roșu

378x c/v adaos comercial – în roșu

4428 TVA neexigibila – în roșu

**IMPORTANT:**

Sponsorizarea trebuie să fie înregistrată în contabilitate în anul pentru care se face plata impozitului (anul anterior momentului platii efective a impozitului)

Companiile **au dreptul să acorde sponsorizări și peste limitele menționate mai sus**, dar **pentru suma ce depășește limita indicată se plătește impozit pe profit.**

Dacă se încadrează în limitele de mai sus, sponsorizarea/mecenatul nu este considerată o livrare de bunuri, deci nu se colectează TVA aferenta. Dacă pentru bunurile respective s-a exercitat dreptul de deducere a TVA la data achiziției și nu au fost respectate cele două condiții cumulative impuse de lege, livrarea bunurilor acordate drept sponsorizare este încadrată la operațiuni asimilate livrărilor de bunuri și suma care depășește limita legală se considera baza de impozitare a TVA.

Potrivit art. 137 alin. (1) lit. c) din Codul fiscal baza de impozitare a bunurilor acordate drept sponsorizare peste limita legală este reprezentată de prețul de cumpărare al acelor bunuri.

Pentru depășirea cheltuielilor cu sponsorizarea, compania trebuie să colecte TVA pe care o include la rubrica de regularizări din decontul întocmit pentru perioada fiscală în care a depus situațiile financiare anuale, dar nu mai târziu de termenul legal de depunere a acestora. Pentru suma care reprezintă depășirea cheltuielilor cu sponsorizarea se emite auto factura.

Sumele acordate ca donații NU sunt cheltuieli deductibile fiscal, nu fac obiectul acestei facilități.

**ASPECTE JURIDICE:**

SPONSORIZAREA – reprezintă actul juridic prin care două persoane convin cu privire la transferul dreptului de proprietate asupra unor bunuri materiale sau mijloace financiare pentru susținerea unor activități fără scop lucrativ desfășurate de către beneficiarul sponsorizării.

DONAȚIA – este un contract prin care o persoana, donator, transmite, de regulă în mod gratuit și irevocabil, dreptul de proprietate asupra unui bun către o altă persoană, donatar, care îl acceptă și nu implică existența unor beneficii. Donația este un act gratuit, unilateral, iar beneficiarul unei donații are obligația să folosească bunurile exclusiv în scopul declarat. Contractul de donație trebuie autenticat la notar, sub sancțiunea nulității absolute.

Contribuabilii care efectuează sponsorizări și/sau acte de mecenat, potrivit Legii nr. 32/1994 privind sponsorizarea, cu modificările și completările ulterioare, și Legii bibliotecilor nr. 334/2002, republicată, cu modificările și completările ulterioare și/sau care acordă burse private, pe bază de contract, în condițiile Legii nr. 376/2004 privind bursele private, cu modificările ulterioare, scad din impozitul pe profit datorat sumele aferente, dacă aceste cheltuieli însumate îndeplinesc cumulativ condițiile prevăzute de art. 21 alin. (4) lit. p) din Legea nr. 571/2003 privind Codul fiscal, cu modificările şi completările ulterioare.